คำนำ

ระเบียบกระทรวงมหาดไทยว่าด้วยการจัดทำแผนพัฒนาขององค์กรปกครองส่วนท้องถิ่น      พ.ศ. ๒๕๔๘ และที่แก้ไขเพิ่มเติมถึง(ฉบับที่ ๓) พ.ศ. ๒๕๖๑ หมวด ๕ ข้อ ๒๖ และ ข้อ ๒๗ ได้กำหนดให้องค์การบริหารส่วนจังหวัด เทศบาล และองค์การบริหารส่วนตำบล จัดทำแผนการดำเนินงาน โดยในการดำเนินการจัดทำแผนดำเนินงาน มีขั้นตอนอันมีสาระสำคัญเริ่มจาก คณะกรรมการสนับสนุนการจัดทำแผนพัฒนาท้องถิ่นรวบรวมแผนงาน โครงการพัฒนาขององค์กรปกครองส่วนท้องถิ่น หน่วยราชการส่วนกลาง ส่วนภูมิภาค รัฐวิสาหกิจและหน่วยงานอื่นๆ ที่ดำเนินการในพื้นที่ เพื่อจัดทำร่างแผนการดำเนินงานเสนอคณะกรรมการพัฒนาท้องถิ่น  ขั้นตอนต่อมา คณะกรรมการพัฒนาท้องถิ่นพิจารณาร่างแผนการดำเนินงานแล้วเสนอผู้บริหารท้องถิ่นประกาศเป็นแผนการดำเนินงาน  ทั้งนี้  ให้ปิดประกาศแผนการดำเนินงานภายใน 15 วันนับแต่วันที่ประกาศ เพื่อให้ประชาชนในท้องถิ่นทราบโดยทั่วกันและต้องปิดประกาศไว้อย่างน้อย 30 วัน แผนการดำเนินงานให้จัดทำให้แล้วเสร็จภายใน 30 วันนับแต่วันที่ประกาศใช้งบประมาณรายจ่ายประจำปี งบประมาณรายจ่ายเพิ่มเติม งบประมาณจากเงินสะสม หรือได้รับแจ้งแผนงานและโครงการจากหน่วยราชการส่วนกลาง ส่วนภูมิภาค รัฐวิสาหกิจหรือหน่วยงานอื่นๆ ที่ต้องดำเนินการในพื้นที่องค์กรปกครองส่วนท้องถิ่น  ในปีงบประมาณนั้น การขยายเวลาการจัดทำและการแก้ไขแผนการดำเนินงานเป็นอำนาจของผู้บริหารท้องถิ่น

		แผนการดำเนินงานฉบับนี้ ได้รวบรวมแผนการปฏิบัติงานสำหรับโครงการพัฒนาและกิจกรรมที่ต้องดำเนินการจริงทั้งหมดในพื้นที่ของตำบลนาตงวัฒนา  อำเภอโพนนาแก้ว   จังหวัดสกลนคร   ทั้งที่ปรากฏอยู่ในข้อบัญญัติงบประมาณรายจ่ายประจำปี งบประมาณ พ.ศ. 2569 และที่ดำเนินการโดยหน่วยงานอื่น         ทั้งภาครัฐและเอกชน โดยได้จำแนกรายละเอียดสอดคล้อง กับแผนยุทธศาสตร์และแนวทางการพัฒนา เพื่อให้ทราบถึงกิจกรรมการพัฒนาที่ได้แสดงถึงโครงการ/กิจกรรม รายละเอียดของกิจกรรม งบประมาณ สถานที่ดำเนินการ หน่วยงาน ระยะเวลาในการดำเนินการที่ชัดเจนทั้งหมด โครงการพัฒนาและกิจกรรมที่ดำเนินการจริงทั้งหมดในพื้นที่ โดยมีจุดมุ่งหมายเพื่อแสดงถึงรายละเอียดของแผนงานโครงการพัฒนากิจกรรม งานต่าง ๆ  ใช้เป็นแนวทางในการดำเนินงานในปีงบประมาณนั้นขององค์กรปกครองส่วนท้องถิ่น ได้มีความชัดเจนในการปฏิบัติมากขึ้น แสดงให้เห็นถึงการลดความซ้ำซ้อนของโครงการ มีการประสานและบูรณาการทำงานกับหน่วยงานและจำแนกรายละเอียดต่าง ๆ ของแผนงานโครงการพัฒนากิจกรรม งานต่าง ๆ ในแผนการดำเนินงานไว้อย่างชัดเจน

องค์การบริหารส่วนตำบลนาตงวัฒนา  อำเภอโพนนาแก้ว   จังหวัดสกลนคร  หวังเป็นอย่างยิ่งว่าแผนการดำเนินการฉบับนี้ สามารถใช้เป็นเครื่องมือในการบริหารงานของผู้บริหารท้องถิ่น และสามารถใช้ในการควบคุมการดำเนินงานในเขตพื้นที่ได้อย่างเหมาะสมและมีประสิทธิภาพ นอกจากนั้นยังใช้เป็นเครื่องมือในการติดตามการดำเนินงานและการประเมินผลการพัฒนาท้องถิ่นของผู้บริหารด้วย

